CELEX: 62022TN0302
Language: sl
Date: 2022-05-23 00:00:00
Title: Zadeva T-302/22: Tožba, vložena 23. maja 2022 – Vinokurov/Svet

18.7.2022   
            
            
               SL
            
            
               Uradni list Evropske unije
            
            
               C 276/14
            
         
      Tožba, vložena 23. maja 2022 – Vinokurov/Svet
      (Zadeva T-302/22)
      (2022/C 276/21)
      Jezik postopka: francoščina
      
         Stranki
      
      
         Tožeča stranka: Alexander Semenovich Vinokurov (Moskva, Rusija) (zastopniki: É. Épron, J. Choucroun in E. Lebek, odvetniki)
      
         Tožena stranka: Svet Evropske unije
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  to ničnostno tožbo razglasi za dopustno in utemeljeno;
               
            
                  —
               
               
                  Sklep Sveta (SZVP) 2022/397 (1) z dne 9. marca 2022 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine, razglasi za delno ničen v delu, v katerem se nanaša na Alexandra Vinokurova;
               
            
                  —
               
               
                  Izvedbeno uredbo Sveta (EU) 2022/396 (2) z dne 9. marca 2022 o izvajanju Uredbe (EU) št. 269/2014 o omejevalnih ukrepih v zvezi z dejanji, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine, razglasi za nično v delu, v katerem se nanaša na Alexandra Vinokurova;
               
            
                  —
               
               
                  Svetu Evropske unije naloži plačilo vseh stroškov in izdatkov postopka;
               
            
                  —
               
               
                  tožeči stranki pridrži vse ostale pravice, upravičenja, tožbene razloge in pravna sredstva.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog: neobstoj dovolj natančnih in konkretnih razlogov v podporo aktu, ki posega v položaj. Tožeča stranka v utemeljitev tega tožbenega razloga zlasti trdi, da se razlogi Sveta nanašajo na sektorje dejavnosti, medtem ko se merila iz Sklepa SZVP 2022/397 nanašajo samo na konkretne posameznike. Tožeča stranka se sklicuje tudi na neobstoj pojasnila glede merila v zvezi z zagotavljanjem znatnega dohodka in na dejstvo, da uporaba razlogov ne ustreza nobenemu upoštevnemu merilu, ki ga je navedel Svet. Tožeča stranka nazadnje meni, da se razlog v zvezi s podporo ali izvajanjem ukrepov oziroma politik razlikuje od upoštevnega merila, ki je „materialna ali finančna“ podpora vladi Ruske federacije.
               
            
                  2.
               
               
                  Drugi tožbeni razlog: očitna napaka pri presoji, ki naj bi jo storil Svet glede upoštevnih meril, ki jih je uporabil, in sicer med drugim materialno ali finančno podporo ruskim nosilcem odločitev, pridobitev koristi od vlade Ruske federacije ali zagotovitev znatnega vira dohodka tej vladi.
               
            
                  3.
               
               
                  Tretji tožbeni razlog: kršitev načela sorazmernosti, ker razširitev meril za vključitev zdaj omogoča sankcioniranje oseb, ki niso povezane z razmerami v Ukrajini. Tako se zatrjuje, da je namen Sveta ukrepati v zvezi z zagotavljanjem znatnih virov dohodka s strani določenih sektorjev dejavnosti, vendar ne upošteva niti tržnega deleža tožeče stranke v teh sektorjih niti kapitalskega deleža tožeče stranke v navedenih podjetjih.
               
            
                  4.
               
               
                  Četrti tožbeni razlog: kršitev pravice do obrambe in pravice do učinkovitega sodnega varstva tožeče stranke.
               
            
         (1)  Sklep Sveta (SZVP) 2022/397 z dne 9. marca 2022 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2022, L 80, str. 31).
      
         (2)  Izvedbena uredba Sveta (EU) 2022/396 z dne 9. marca 2022 o izvajanju Uredbe (EU) št. 269/2014 o omejevalnih ukrepih v zvezi z dejanji, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2022, L 80, str. 1).